
[bookmark: OLE_LINK1]PËR PJESËMARRJEN E NJË TOGE KËMBËSORIE TË FORCAVE TË ARMATOSURA TË REPUBLIKËS SË SHQIPËRISË, ME MISION, NË KOMANDËN E TRAJNIM-KËSHILLIMIT DHE NDIHMËS NË HERAT, NË KUADËR TË OPERACIONIT TË NATO-s “RSM”, AFGANISTAN

Në mbështetje të nenit 100 të Kushtetutës, të neneve 6, pika 5, dhe 7, të ligjit nr. 9363, datë 24.3.2005, “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar, dhe të shkronjës “ç”, të nenit 11, të ligjit nr.64/2014, “Për pushtetet dhe autoritetet e drejtimit e të komandimit të Forcave të Armatosura të Republikës së Shqipërisë”, të ndryshuar, me propozimin e ministrit të Mbrojtjes, Këshilli i Ministrave

VENDOSI:

1. Dërgimin, me mision, të një toge këmbësorie të Forcave të Armatosura të Republikës së Shqipërisë, të përbërë nga 40 (dyzet) ushtarakë, pranë Komandës së Trajnim-Këshillimit dhe Ndihmës në Herat, Afganistan.
2. Misioni i togës është ruajtje baze (force protection) në Komandën e Trajnim-Këshillimit dhe Ndihmës në Herat, në kuadër të operacionit të NATO-s “RSM”, në Afganistan.
3. Toga nuk mund të përdoret për detyra të tjera, përveç ruajtjes, brenda perimetrit, të bazës ushtarake të Komandës së Trajnim-Këshillimit dhe Ndihmës në Herat, Afganistan.
4. Kohëzgjatja e këtij misioni është deri në 4 (katër) vjet, afat, i cili fillon të llogaritet nga data e dërgimit të kontingjentit të parë në Afganistan. Periudha e qëndrimit në mision, për çdo kontingjent, do të jetë me sistem rotacioni në çdo 6 (gjashtë) muaj, periudhë së cilës i shtohen edhe ditët e qëndrimit për ndërrimin me kontingjentin e radhës (marrjen dhe dorëzimin e detyrës, vonesa të transportit strategjik).
5. Venddislokimi i kësaj toge do të jetë në Komandën e Trajnim-Këshillimit dhe Ndihmës në Herat, Afganistan.
6. Ministria e Mbrojtjes, për ushtarakët pjesëmarrës në këtë operacion, të përballojë shpenzimet për:
a)	 dieta për ditët e qëndrimit, në masën 12 000 (dymbëdhjetë mijë) lekë në ditë, përveç pagës mujore;
b) sigurimin e jetës;
c) siguracion shëndetësor jashtë zonës së operacionit;
ç) mbështetje shëndetësore;
d) shpenzime për telefon, internet dhe shërbime postare;
dh) transport;
e) 	transportimin e individëve të shkëputur nga misioni për në atdhe, në rast vdekjeje, sëmundjeje ose thyerje disipline;
ë) 	aktivitete social-kulturore, në rastet e festave kombëtare, gjatë kohës së kryerjes së misionit;
f) çdo shpenzim tjetër për mbarëvajtjen e kryerjes së operacionit.
7. Transportimi i personelit, që do të shërbejë në Afganistan, ndërsa nis, ndryshon dhe përfundon detyrën për t’u kthyer në Shqipëri, mbështetja shëndetësore, akomodimi, ushqimi, lavanteria, transportimi i individëve të shkëputur nga misioni për në atdhe, në rast vdekjeje, sëmundjeje ose thyerjeje disipline, të përballohen nga buxheti i Ministrisë së Mbrojtjes, me përjashtim të rasteve kur do të arrihet nënshkrimi i marrëveshjeve dypalëshe ose shumëpalëshe, ku pala tjetër merr përsipër të përballojë këto shpenzime.
8. Ministria e Mbrojtjes të bëjë sigurimin e jetës nga aksidentet për ushtarakët e Forcave të Armatosura të Republikës së Shqipërisë, të cilët do të marrin pjesë në këtë mision.
9. Efektet financiare, që rrjedhin nga zbatimi i këtij vendimi, të përballohen nga fondet e miratuara në buxhetin e Ministrisë së Mbrojtjes.
10. Ngarkohet ministri i Mbrojtjes për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

